Sakereisigers kry dalk gou 'entstofpaspoort' | Maroela Media
Sakereisigers kry dalk gou 'entstofpaspoort'
Die Internasionale Lugvervoervereniging (IATA) is in die laaste fase van die ontwikkeling van 'n digitale paspoort vir sakereisigers waarmee hulle hul inentingstatus asook Covid-19-toetsuitslae met lugdienste en grensowerhede kan deel. Dit sal deur middel van 'n kontaklose app plaasvind.
Daar is dus bemoedigende tekens dat sakereise weer tot 'n mate na normaal sal terugkeer namate die entstof wêreldwyd beskikbaar is, meen Oz Desai, algemene bestuurder van die Corporate Traveller-reisagentskap wat onder die Flight Centre-groep val.
Desai sê in 'n verklaring die idee agter die digitale paspoort is dat sakereisigers wat nie teen Covid-19 ingeënt is nie, moontlik Covid-19-toetse sal moet ondergaan of in kwarantyn moet gaan wanneer hulle internasionaal reis.
Pres. Cyril Ramaphosa het vroeër vandeesweek gesê dit is belangrik om kennis te neem dat niemand gedwing sal word om ingeënt te word of verhoed word om te reis indien hulle nie ingeënt is nie.
"Sodra die entstof wêreldwyd toeganklik is, kan 'n digitale paspoort die nodige versekering en vryheid aan sakereisigers en vakansiegangers bied. Dit het die potensiaal om verwarring oor verskillende reisvereistes vir verskillende lande op te los. Dit beteken egter nie noodwendig dat sakereise dieselfde sal wees as voorheen nie en ons kan verskeie veranderinge verwag," voorspel Desai.
Hy glo die sogenaamde kontaklose reis gaan vinnig die nuwe normaal word.
"Indien kenners geglo kan word, sal dit binnekort nie eens nodig wees om aan 'n deurhandvatsel te raak om die badkamer in 'n vliegtuig te gebruik of 'n ligskakelaar in jou hotelkamer aan te skakel nie."
Desai wys wel daarop dat daar verskillende opinies is rakende die vorm van sakereise ná die Covid-19-pandemie. "Bill Gates beweer dat 50% van sakereise sal verdwyn selfs nadat die pandemie verby is. Ander sê weer dit sal dekades duur voordat sakereise terugkeer na normaal. Wat wel seker is, is dat die manier waarop ons sake doen, baie buigsaam sal word. Vergaderings in persoon is nie meer ononderhandelbaar nie, maar dit beteken nie dat dit heeltemal sal verdwyn nie."
Nog 'n persoon sterf ná Vanderbijl-skietery
SA'ners moet nóú kommentaar lewer op onteieningswet
Beste nuus ooit.
Wat vliegtuie en hotel kamers aan betref, gaan die persoon in die lug loop, in die lug op die toilet of stoel sit, in die lug slaap, en more oggend by die hotel, in die lug in die gang af dryf tot by die eetsaal…. Wat n spul bog!!!
Wat gaan gebeur met reisigers wat weier om ingeënt te word? Sal daar op 'n skei nheilige manier teen hulle gediskrimineer word? Vra maar net.
Ek verstaan nou nie – gaan ons nou gedwing word om die Covid inenting te kry sodat jy die ID kan kry om te reis of kan ons reis daarsonder?
Enige persoon wat in Afrika reis moet reeds 'n geelkoors inenting hê voor hul sekere lande mag binnegaan. Dis gewoonlik 'n geel kaart dokument wat aan 'n passport geheg word. Dis nie die merk van die dier nie en hopelik is die CV19 inenting paspoort bietjie meer gesofistikeerd dalk net 'n "barcode" in 'n paspoort. Dit sal die lewe vir die wat verlig genoeg is om ingeênt te word baie makliker maak die wat nie ingeênt is nie moet maar elke keer toets en wag vir die resultate.